정조 5년
辛丑二月初十日辰時。上御誠正閣。朝講。次對同爲入侍時。領事李徽之。特進官金熤。知事徐浩修洪檢。參贊官金宇鎭。掌令兪岳柱。侍讀官柳孟養。檢討官趙鼎鎭。假注書趙興鎭。記事官金載瓚李集斗。領議政徐命善。開城留守鄭好仁。禮曹判書金熤。刑曹判書徐浩修。行副司直徐有寧。戶曹參判鄭民始。行副司直蔡弘履。同副承旨鄭志儉。事變假注書沈達漢。以次進伏訖。上命宇鎭書榻敎曰。禁衛大將復命間摠戎使兼察。御營大將復命間守禦使兼察。牌招聽傳敎。宇鎭書訖。上讀前受音訖。孟養進讀。自公孫丑問曰夫子當路於齋。止以齊王猶反手也。上讀新受音訖。孟養曰。此章大義。專在王霸二字。管晏之功。是霸者之佐耳。孔子曰。微管仲。吾其左袵。此則只稱其功。又曰。管仲之器小哉。此則不與其人。而終不過爲假仁義而深功利之歸矣。以孟子崇王道黜霸功之心。已卑其管晏之功。而不特時君世主。已溺於功利之說。當時學者。見聞已熟。只知爲管晏。而不知有聖賢事功。故以齊王反手之訓。直言王道之易。以斥霸者之事矣。且以朱子眞金假鐵之喩觀之。王霸之別。惟係於天理人欲之分。此等處尤有體認者。伏望深加省察焉。上曰。好矣。鼎鎭曰。當戰國之時。功利之說盛。而人不知有王道。時君之所大欲。專在於闢土地朝秦楚。以桓文爲準的。故在下之人所羨慕者。亦在於以其君霸。只知有管晏。此乃公孫丑所以初見孟子而問之者也。大抵上有好之者。下必有甚焉。故俗尙之好惡。專在於爲人上者導率之如何。如欲一變至道。挽回三代之治。則不過曰力行仁義而已。至於移風易俗。以正一世之趨向。亦惟在於人君躬率之敎。伏願深留聖意焉。上曰。領事亦陳文義。徽之曰。玉堂上下番皆已陳奏。別無可言者矣。若夫孟子之不取乎管晏者。只以管晏之所成就者。只是霸者之事。而其假仁借義者。終有霸道王道之別故也。其時管仲之功。非曰無也。而以其心之出於功利。故孔門之童。羞稱霸者。一念公私之間。便有王霸之別矣。上曰。甚好矣。經筵特進官。亦各言其義。浩修曰。孟子於義利之分。必劈破源頭處。故所以不取管晏之功者。其源頭不正故也。其源頭不正。故不言管晏成就之多小。若非孟子此一言。則當時戰國之人。孰知聖人之道至大。而管晏之功爲小哉。孟子此言。實爲後世王霸竝用者之大戒矣。熤曰。諸臣皆已悉陳。臣無別意見可陳者矣。而孟子所以黜霸功者無他。自桓文以至戰國。天下之人。只知有霸。而不知有王道。或知桓文之爲霸主。湯文之爲王者。而不復知尙譎詐者爲霸。崇仁義者爲王。自是以後。眞以霸者爲可法。不知其流之弊。終至於率天下而禍仁義。則孟子之不取霸者之功。良以是也。誰不知孟子之尊王而黜霸。貴王而賤霸。而不知孟子黜霸之功。與闢楊墨之意同矣。上曰。好矣。檢曰。上下番領事經筵。皆已悉陳。臣別無可陳者矣。上曰。參贊官亦陳文義。可也。宇鎭曰。上下番玉堂諸經筵。皆已詳細仰達。臣無可對者矣。上曰。公孫丑問於孟子曰。夫子當路於齊。管仲晏子之功。可復許乎。此是欲使孟子。復爲管晏之事之義乎。是許與之義乎。孟養曰。復者。今復爲此之意也。許者。雖是許可之義。而其意則以爲。孟子若當路於齊。而加之卿相之位。則夫子能復爲管仲晏子之功乎。公孫丑之語。意似如此也。上曰。許字義果爲字義乎。孟養曰。公孫丑知孟子之黜霸尊王。故不敢顯言爲管晏之事。而其深意則似以管晏之功。期望於孟子也。上命經筵先退。命善進伏曰。春雨頻數。日氣陰濕。此際聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。春雨太頻。一日不雨。則翌日必雨。良亦支離。必有妨於春耕。誠可悶矣。命善曰。春耕則時尙早。似不妨於麥耕。而春雨之數。大體可悶矣。上曰。卿之向日袖箚。非卿不能出此言。卿旣已袖箚。故予亦欲親見卿而賜批。卿其受之。仍命志儉讀批。命善曰。聖批如此。臣以無似。何敢當批旨乎。至於某句語。臣所不敢當者矣。命善曰。此濟州牧使金永綬狀啓也。以爲。舊還停退。新還準捧。寺奴婢貢米。每口各減一斗。男丁大同米。每口各減一升。軍兵操鍊。姑爲停退。逃老病廢之類。隨闕塡充。待明春從附近哨司鍊等事。所當稟旨。恭俟指揮。而候風往來。動費屢朔。故依近例先爲擧行爲辭矣。此是守臣先擧行後啓聞者。竝依此施行之意。分付。何如。上曰。依爲之。出擧條命善曰。此洪忠水使任嵂狀啓也。以爲。今春安興城操與守城將巡點。依例擧行事。令廟堂稟旨分付矣。諸道水陸操。爲軫民弊。旣皆停止。此亦一體停止之意。分付。何如。上曰。依爲之。出擧條命善曰。頃以改量便否。問于諸道。而四道則歲前已覆奏。四道則今始來到矣。其中全羅監司徐有隣。京畿監司李鎭衡。皆以爲。民情不願。物力難辦。經界溝洫。亦無紊亂之弊。不必强而行之爲言。道臣所論旣如此。改量一款。今姑置之。黃海監司趙尙鎭以爲。文化縣本無量案。許令開春設施。其餘諸邑。民力凋弊。待年事登稔。漸次擧行爲言。咸鏡前監司鄭昌順以爲。安邊等七邑。田政紊亂。待開春改量。其餘諸邑。一時竝擧。民情易致騷擾。次第設施。逐年繼量。不責速了。惟務詳審爲言矣。道臣旣有所請。固當依此許施。而見今春序將半。行會之際。必値妨農。待秋成更稟擧行之意。分付。何如。上曰。依爲之。出擧條命善曰。頃因前惠堂李惟源所啓。海西長山以南小米作錢事。更爲査問後稟處事。命下矣。卽見黃海監司趙尙鎭報備局辭意。則作錢定式之後。以錢收捧於民。故民蒙實惠。或恐更爲作米云。民情旣如此。則還責本米。事甚不便。依前作錢上納之意。分付。何如。上曰。依爲之。出擧條命善曰。濟州牧使金蓍耇。聞自驪州任所。直還鄕舍。姑無辭朝之意云。其在事體。誠極未安。海外交符。一時爲急。各別催促下送。何如。上曰。依爲之。出擧條上曰。濟州牧使金蓍耇。催促辭朝。出榻敎命善曰。兩界監司。下批已久。尙未辭朝。北道則奉審不可踰月。海西則戶判上來。亦甚緊急。竝爲催促。使之不多日內辭朝。何如。上曰。依爲之。出擧條上曰。平安監司金華鎭。咸鏡監司鄭元始。不多日內催促辭朝。出榻敎命善曰。北道關北。今方設賑。春巡有弊。今春則使之停止。何如。上曰。依爲之。出擧條命善曰。御史回啓。有關守令黜陟。故體端本自嚴急。曾無踰越一兩日之規矣。關西御史書啓。尙未覆奏。故臣於日前。申飭該曹。則該堂以情勢爲言。未知有何情勢。若是深引。而成命之下。一向稽滯。事極未安。吏曹判書李衍祥。從重推考。各別申飭。使之明日內卽爲擧行。何如。上曰。依爲之。出擧條上曰。吏曹判書李衍祥。從重推考。平安道御史回啓。明日內申飭擧行。出榻敎上曰。一處繡衣。尙無消息。是何故也。或者所經處。有災邑而然乎。命善曰。一處御史之尙不入來。誠可怪也。上曰。備堂之必參次對。例也。而近來輒懸病不入來。今日入侍備堂。若是太小。誠可訝異也。命善曰。臣方欲以此仰奏矣。或有實故而不入來者。或以實錄廳堂上。不得暫離。故備堂之稀小。良以此也。上曰。實錄廳之役。今方何如云耶。正所謂汗靑無期矣。徽之曰。臣近未往審於實錄之役。姑未知邇間所纂修之何如。而槪聞堂郞近來勤實矣。民始曰。近來上納。每患愆期。而今年收租文書之頒下差晩。外方必以此爲辭。有晩時裝發之慮。各別申飭諸道。以爲毋敢稱托。趁卽裝納。俾無過限論責之地。何如。上曰。依爲之。出擧條民始曰。守禦中軍。今當啓下。而姑無亞將。姑不出之。何如。上曰。唯。上曰。朝講。兩司當備員。而今日朝講。只掌令一人入來。曾有一司參朝講之規乎。孟養曰。賓對之必令臺諫入參。法意至重。不獨爲傳啓而然也。上而袞闕之仰補。下而官師之相規。責任不輕而重矣。近日合啓傳啓。雖不得爲之。行公臺諫。固不當無端不參。而頃日次對。無一人入來者。揆以臺體。已極慨然。而以今日言之。朝講之兼行次對。甚盛擧也。兩司進參者。只一員而已。言議之地。若不董飭。則庶職懈惰。紀綱蓋壞。請今日不入來臺諫。一竝罷職。上曰。依啓。上曰。今日不入來臺諫。一竝罷職。出榻敎岳柱曰。臣言議巽軟。知識魯莽。本不合於耳目之任。且有難强之疾。實無行公之望。而冒沒登筵。亶出於一覲耿光之誠矣。迺者儒臣之請罷諸臺也。至有頃日違牌臺臣慨然之斥。臣於是。不勝瞿然慙悚之至。臣亦頃日違牌中一人。而同被慨然之斥。則不可以今日獨參。晏然自在。請命遞斥臣職。上曰。勿辭。亦勿退待。上曰。講製節目。前者前領相入侍時。有所講磨者矣。今欲以講製。勸奬年少文臣者無他。近來士大夫。全無平日講習之工。上自朝紳。下至韋布。不尙名檢。崇名節飭行檢。姑捨勿論而反爲賤名節棄行檢之歸。此盡由於不講經傳。不習文學。不知聖賢事業。學問工夫爲何等事而然也。詩云。抑抑威儀。維德之隅。此言存諸中者德也。故發於中者爲抑抑之威儀也。如使今世之搢紳士夫。講劘於聖賢經傳之旨。咀嚼於芻豢義理之味。使古人所以垂訓之意。銘佩於中而爲我之有。則必有威儀抑抑之美。而在朝有百僚師師之風矣。予故抄選文臣之年少者。使之講習經傳。而自四書始。四書則以大學爲始。以至于易。付之內閣。使之考課。講員應講之翌日。書納講說。製述亦依節目爲之。毋無應文備數之歸。俾有實效。是予苦心也。近來太學。尤不成說。甚可悶也。程朱之道學。尙矣無論。而所謂國之元氣者。其委靡婾惰若是。予實慨然也。自今無論簪紳與章甫。合有大振作之道矣。命善徽之曰。講製節目。永久行之。則庶有興作之效矣。上曰。日前應製試券。卿等見之乎。命善曰。科作未出。故臣等未及見之矣。上命志儉讀試券。上曰。承宣儘是實才也。廢閣多年。能若是善作。至於居魁。非實才能之乎。命善曰。此承宣本以行文。有名於當世矣。命讀第二試券。上曰。此文原弊。近來初見。工程才華。實逈出尋常矣。命善曰。以年少名官。其體製之工密。精華之發越。如是奇才矣。上曰。趙時偉亦實才矣。命善曰。趙時偉亦以行文工程。有名矣。命退。諸臣以次退出。